title: KOMISIJOS ĮGYVENDINIMO REGLAMENTAS (ES) …/... kuriuo dėl Bendrijos augalų veislių tarnybai mokamų mokesčių iš dalies keičiamas Reglamentas (EB) Nr. 1238/95

text:
KOMISIJOS ĮGYVENDINIMO REGLAMENTAS (ES) …/...

               2019 11 26

               kuriuo dėl Bendrijos augalų veislių tarnybai mokamų mokesčių iš dalies keičiamas Reglamentas (EB) Nr. 1238/95

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 1994 m. liepos 27 d. Tarybos Reglamentą (EB) Nr. 2100/94 dėl augalų veislių teisinės apsaugos Bendrijoje
                  1
               , ypač į jo 113 straipsnį,

               pasikonsultavusi su Bendrijos augalų veislių tarnybos administracine taryba,

               kadangi:

               (1)Komisijos reglamento (EB) Nr. 1238/95
                  2
                3 straipsnio 2 dalyje nustatyta, kad Bendrijos augalų veislių tarnybos (toliau – Tarnyba) pirmininkas gali leisti naudotis alternatyviomis mokesčių ir pridėtinių mokesčių mokėjimo formomis ir sudaro tokių alternatyvių formų sąrašą. Siekiant padidinti lankstumą ir supaprastinti procedūras, tokį alternatyvių mokėjimo formų sąrašą tikslinga įtraukti į Tarnybos administracinės tarybos pagal Reglamento (EB) Nr. 2100/94 36 straipsnio 1 dalies d punktą nustatytas veiklos būdų taisykles;

               (2)Reglamento (EB) Nr. 1238/95 4 straipsnio 1 dalyje nustatyta data laikoma mokėjimo gavimo data. Remiantis patirtimi, įgyta tvarkant mokėjimus, būtina patikslinti, kad į Tarnybos turimą sąskaitą turi būti pervesta visa mokėjimo suma, siekiant užtikrinti, kad nebūtų likusių neįvykdytų įsipareigojimų Tarnybai;

               (3)Reglamento (EB) Nr. 1238/95 5 straipsniu reikalaujama, kad mokėjimą Tarnybai atlikęs asmuo raštu nurodytų savo vardą, pavardę ir mokėjimo tikslą. Jeigu negalima nustatyti mokėjimo tikslo, Tarnyba per du mėnesius nusiunčia priminimą. Kad mokėjimai būtų tvarkomi veiksmingiau, šis terminas turėtų būti sutrumpintas nuo dviejų iki vieno mėnesio;

               (4)Reglamento (EB) Nr. 1238/95 7 straipsnio 1 dalyje nustatytas paraiškos mokestis. Siekiant paskatinti naudotis Tarnybos elektronine paraiškų teikimo sistema, paraiškos teikimo kitu būdu, pavyzdžiui, pateikiant popierinę paraišką, mokestis turėtų būti padidintas nuo 650 EUR iki 800 EUR. Be to, iš praktinės patirties matyti, kad elektronine paraiškų teikimo sistema būtų naudojamasi veiksmingiau, jeigu būtų nustatyta prievolė tolesniam susirašinėjimui su Tarnyba naudotis Tarnybos elektronine ryšių palaikymo platforma;

               (5)remiantis Reglamento (EB) Nr. 1238/95 7 straipsnio 7 dalimi Tarnyba pasilieka 150 EUR paraiškos mokesčio, jeigu paraiška nėra galiojanti pagal Reglamento (EB) Nr. 2100/94 50 straipsnį. Siekiant sumažinti administracinę naštą, turėtų būti grąžinama visa paraiškos mokesčio suma;

               (6)dėl metinio mokesčio Reglamento (EB) Nr. 1238/95 9 straipsnio 4 dalyje nustatyta, kad Tarnyba negrąžina jokių mokėjimų, kurie buvo atlikti siekiant augalų veislių teisinės apsaugos Bendrijoje galiojimo. Iš patirties matyti, kad siekiant didinti skaidrumą, mokėjimai gali būti grąžinti, jeigu Tarnyba paraišką dėl atsisakymo gauna laikotarpiu po mokėjimo atlikimo datos iki datos, kurią buvo suteikta augalų veislių teisinė apsauga Bendrijoje;

               (7)Reglamento (EB) Nr. 1238/95 I priede nustatytas veislės, kuri yra paraiškos suteikti augalų veislių teisinę apsaugą Bendrijoje objektas, techninės ekspertizės parengimo ir atlikimo mokesčių, mokėtinų Tarnybai (toliau – ekspertizės mokestis), dydis;

               (8)Tarnybos administracinė taryba nusprendė laikytis 100 proc. išlaidų padengimo principo, kad ekspertizės tarnyboms būtų kompensuojama atsižvelgiant į vidutines faktines ekspertizių išlaidas;

               (9)be to, iš patirties, susijusios su technine ekspertize, matyti, kad laikui bėgant ekspertizės mokesčiai pagal tam tikras išlaidų grupes gali kisti. Todėl Tarnybos imami mokesčiai turėtų atitikti bendrą atitinkamų išlaidų grupėms tenkančią sumą, kurią Tarnyba moka ekspertizės tarnyboms. Todėl Reglamento (EB) Nr. 1238/95 I priede nustatyti visų atitinkamų išlaidų grupių mokesčiai turėtų būti pakeisti;

               (10)todėl Reglamentas (EB) Nr. 1238/95 turėtų būti atitinkamai iš dalies pakeistas;

               (11)šis reglamentas turėtų būti taikomas nuo 2020 m. balandžio 1 d., kad Tarnyba ir suinteresuotieji subjektai turėtų pakankamai laiko prisitaikyti prie tų pakeitimų;

               (12)šiame reglamente nustatytos priemonės atitinka Bendrijos augalų veislių teisinės apsaugos nuolatinio komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Reglamentas (EB) Nr. 1238/95 iš dalies keičiamas taip:

               (1)3 straipsnio 2 dalis pakeičiama taip:

               „2.Tarnybos pirmininkas, laikydamasis veiklos būdų taisyklių, nustatomų remiantis Tarybos reglamento (EB) Nr. 2100/94 36 straipsnio 1 dalies d punktu, gali leisti alternatyvias mokėjimo formas.“

               (2)4 straipsnio 1 dalis pakeičiama taip:

               „1.Data, kurią mokesčių ir pridėtinių mokesčių mokėjimas laikomas gautu Tarnybos, yra data, kurią 3 straipsnio 1 dalyje minimo pervedimo visa suma pervedama į Tarnybos turimą banko sąskaitą.“

               (3)5 straipsnio 2 dalis pakeičiama taip:

               „2.Jei Tarnyba negali nustatyti mokėjimo tikslo, ji reikalauja, kad mokėjimą atlikęs asmuo per vieną mėnesį raštu praneštų jai mokėjimo tikslą. Jei per šį laikotarpį mokėjimo tikslas nenurodomas, manoma, kad mokėjimas neatliktas, jis grąžinamas sumokėjusiam asmeniui.“

               (4)7 straipsnis iš dalies keičiamas taip:

               (a)1 dalis pakeičiama taip:

               „1.Pareiškėjas dėl augalų veislių teisinės apsaugos Bendrijoje suteikimo (toliau – pareiškėjas) sumoka 450 EUR paraiškos, pateiktos Tarnybos elektroninėje paraiškų teikimo sistemoje užpildžius internetinę formą, įforminimo mokestį.

               Pareiškėjas sutinka su naudojimosi Tarnybos eksploatuojama saugia elektronine ryšių palaikymo platforma sąlygomis ir naudojasi ta platforma pirmoje pastraipoje nurodytoms paraiškoms bei kitiems dokumentams pateikti, Tarnybos siunčiamiems pranešimams ir dokumentams gauti, atsakymams į tokius pranešimus pateikti ir kitiems veiksmams atlikti.

               Pareiškėjas sumoka 800 EUR paraiškos, pateiktos kitu būdu nei Tarnybos elektroninėje paraiškų teikimo sistemoje, įforminimo mokestį.“

               (b)7 dalis pakeičiama taip:

               „7.Jei paraiškos mokestis gaunamas, bet paraiška nėra galiojanti pagal pagrindinio reglamento 50 straipsnį, Tarnyba grąžina paraiškos mokestį nurodydama pareiškėjui paraiškoje rastus trūkumus.“

               (5)9 straipsnio 4 dalis pakeičiama taip:

               „4.Tarnyba negrąžina jokių mokėjimų, susijusių su metiniu mokesčiu, kuris mokamas, siekiant augalų veislių teisinės apsaugos Bendrijoje galiojimo, išskyrus atvejus, kai laikotarpiu po mokėjimo atlikimo datos iki datos, kurią buvo suteikta augalų veislių teisinė apsauga Bendrijoje, kaip nurodyta 2 dalies b punkte, Tarnyba gauna paraišką dėl augalų veislių teisinės apsaugos Bendrijoje atsisakymo. Tokių mokėjimų atveju į paraiškas dėl atsisakymo, gautas po datos, kurią suteikta augalų veislių teisinė apsauga Bendrijoje, neatsižvelgiama.“

               (6)I priedas pakeičiamas šio reglamento priedo tekstu.

               2 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Jis taikomas nuo 2020 m. balandžio 1 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2019 11 26

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 227, 1994 9 1, p. 1.

                     (2)

                        1995 m. gegužės 31 d. Komisijos reglamentas (EB) Nr. 1238/95, nustatantis Tarybos reglamento (EB) Nr. 2100/94 dėl mokesčių Bendrijos augalų veislių tarnybai taikymo įgyvendinimo taisykles (OL L 121, 1995 6 1, p. 31).

    ---documentbreak---

               PRIEDAS

               „I PRIEDAS

               Su technine ekspertize susiję mokesčiai, kaip nurodyta 8 straipsnyje

               Už techninę veislės ekspertizę pagal 8 straipsnį mokėtinas mokestis nustatomas remiantis lentele:

               (EUR)

                        Išlaidų grupė

                        Mokestis

                        Žemės ūkio augalų grupė

                        1

                        Valgomosios bulvės

                        2 050

                        2

                        Rapsai

                        2 150

                        3

                        Žolės

                        2 920

                        4

                        Kitos žemės ūkio augalų rūšys

                        1 900

                        Vaisių grupė

                        5

                        Obuoliai

                        3 665

                        6

                        Daržinės braškės

                        3 400

                        7

                        Kitos vaisių rūšys

                        3 460

                        Dekoratyvinių augalų grupė

                        8

                        Dekoratyviniai augalai, kurių sukauptas gyvas kontrolinis rinkinys, šiltnamio bandymas

                        2 425

                        9

                        Dekoratyviniai augalai, kurių sukauptas gyvas kontrolinis rinkinys, lauko bandymas

                        2 420

                        10

                        Dekoratyviniai augalai, kurių nesukauptas gyvas kontrolinis rinkinys, šiltnamio bandymas

                        2 400

                        11

                        Dekoratyviniai augalai, kurių nesukauptas gyvas kontrolinis rinkinys, lauko bandymas

                        2 200

                        12

                        Dekoratyviniai augalai, specialios fitosanitarinės sąlygos

                        3 900

                        Daržovių grupė

                        13

                        Daržovės, šiltnamio bandymas

                        2 920

                        14

                        Daržovės, lauko bandymas

                        2 660

               “


title: KOMISIJOS ĮGYVENDINIMO REGLAMENTAS (ES) …/... kuriuo, siekiant patikslinti WLTP bandymų sąlygas ir numatyti tipo patvirtinimo duomenų stebėseną, iš dalies keičiamas Įgyvendinimo reglamentas (ES) 2017/1152

text:
KOMISIJOS ĮGYVENDINIMO REGLAMENTAS (ES) …/...

               2018 12 18

               kuriuo, siekiant patikslinti WLTP bandymų sąlygas ir numatyti tipo patvirtinimo duomenų stebėseną, iš dalies keičiamas Įgyvendinimo reglamentas (ES) 2017/1152

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2011 m. gegužės 11 d. Europos Parlamento ir Tarybos reglamentą (ES) Nr. 510/2011, kuriuo nustatomos naujų lengvųjų komercinių transporto priemonių išmetamų teršalų normos pagal Sąjungos integruotą principą mažinti lengvųjų transporto priemonių išmetamo CO2 kiekį
                  1
               , ypač į jo 13 straipsnio 6 dalies trečią pastraipą,

               kadangi:

               (1)siekiant atsižvelgti į išmetamų CO2 kiekių, nustatomų taikant naująjį Europos važiavimo ciklą (NEDC), ir kiekių, nustatomų pagal naująją pasaulinę suderintą lengvųjų transporto priemonių bandymo procedūrą (WLTP), skirtumą Komisijos įgyvendinimo reglamentu (ES) 2017/1152
                  2
                sukurta lengvųjų komercinių transporto priemonių išmetamų CO2 kiekių koreliacijos metodika;

               (2)koreliacijos metodikos tikslas – gauti rezultatus, kuriais būtų užtikrinama, kad Reglamente (ES) Nr. 510/2011 nustatytų mažinimo reikalavimų griežtumas pagal senąją ir naująją bandymų procedūras būtų panašus. Todėl tipo patvirtinimo institucijos ir techninės tarnybos kartu su gamintojais turėtų siekti užtikrinti, kad  WLTP ir NEDC bandymai pagal šį reglamentą būtų vykdomi panašiomis bandymų sąlygomis, atitinkančiomis šio reglamento tikslus;

               (3)tam reikia patikslinti tam tikrus aspektus, susijusius su WLTP bandymų sąlygomis, kurių turėtų būti laikomasi atliekant koreliaciją, siekiant surinkti 2020 m. naujai užregistruotų transporto priemonių WLTP ir NEDC išmetamo CO2 kiekio stebėsenos duomenis. Tie patikslinimai turėtų būti taikomi nepažeidžiant Komisijos reglamente (ES) 2017/1151
                  3
                nustatytos procedūros ir reikalavimų, taip pat nedarant poveikio tuo pagrindu išduotų tipo patvirtinimų galiojimui;

               (4)taip pat reikia nustatyti WLTP tipo patvirtinimo tikslais gamintojų deklaruojamų išmetamo CO2 kiekio verčių ir pagal Reglamentą (ES) 2017/1151 matuojamų verčių skirtumą 2020 m. Todėl gamintojams turėtų būti nustatytas įpareigojimas transporto priemonių H ir L matavimo vertes naudojant kaip interpoliacijos metodo pradinius duomenis apskaičiuoti ir Komisijai pateikti visų 2020 kalendoriniais metais užregistruotų naujų lengvųjų komercinių transporto priemonių WLTP CO2 kiekio vertes;

               (5)kai kurioms interpoliacijos šeimoms 2020 m. bus prieinamos tik transporto priemonės H matavimo vertės. Tų šeimų skaičius turėtų būti įdėmiai stebimas, ir Komisija turėtų apsvarstyti galimybę neįtraukti tų šeimų į 2020 m. pamatinių verčių skaičiavimus, jeigu, palyginti su 2018 m., tokių šeimų skaičius gerokai padidėtų;

               (6)reikėtų didinti išmetamųjų teršalų kiekio tikrinimo skaidrumą, todėl Komisijai reikėtų teikti WLTP bandymų ir koreliacijos rezultatų duomenis. Tai padės Komisijai sparčiai nustatyti ir spręsti problemas bei šalinti galimus neatitikimus, susijusius su procedūrų įgyvendinimu. Todėl reikėtų užpildyti kiekvieno atlikto WLTP bandymo pradinių duomenų matricą ir, keičiantis koreliacijos priemonės duomenimis, ją visą pateikti Komisijai. Siekiant užtikrinti konfidencialumą, pradinių duomenų failą prieš jį siunčiant reikėtų užšifruoti;

               (7)šiame reglamente nustatytos priemonės atitinka Klimato kaitos komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Įgyvendinimo reglamentas (ES) 2017/1152 iš dalies keičiamas taip:

               (1)pridedamas 6a straipsnis:

               „6a straipsnis
                  WLTP matavimo rezultatų pateikimas

               1.Gamintojai apskaičiuoja kiekvienos 2020 m. užregistruotos naujos lengvosios komercinės transporto priemonės bendrą CO2 kiekio vertę pagal Reglamento (ES)  2017/1151 XXI priedo 7 papildomo priedo 3.2.3.2.4 punkto antroje pastraipoje pateiktą formulę, kur nariai MCO2-H ir MCO2-L atitinkamai interpoliacijos šeimai pakeičiami iš EB tipo patvirtinimo sertifikato 2.5.1.1.3 (transporto priemonės H) ir 2.5.1.2.3 (transporto priemonės L) įrašų paimtomis MCO2,C,5 vertėmis, kaip parodyta Reglamento (ES) Nr. 2017/1151 I priedo 4 priedėlyje pateiktame pavyzdyje.

               Jeigu tam tikros transporto priemonės bendras išmetamas CO2 kiekis nustatomas remiantis tik transporto priemone H, gamintojai pateikia iš EB tipo patvirtinimo sertifikato 2.5.1.1.3 (transporto priemonės H) įrašo paimtą MCO2,C,5 vertę.

               Gamintojas, gavęs Komisijos pranešimą apie preliminarius 2020 m. duomenis, ne vėliau kaip per tris mėnesius apie tas išmetamo CO2 kiekio vertes, taip pat skaičiavimams naudotas MCO2,C,5 vertes praneša Komisijai, įkeldamas tuos duomenis į Europos aplinkos agentūros verslo duomenų saugyklos gamintojo paskyrą.

               2.Jeigu šio straipsnio 1 dalyje nurodyti duomenys nepateikiami iki nustatyto termino, Komisija vadovaujasi EB tipo patvirtinimo sertifikato 2.5.1.2.3 įraše nurodyta verte ir laiko ją šio straipsnio 1 dalyje nurodyta bendra išmetamo CO2 kiekio verte –visoms interpoliacijos šeimai, kuriai buvo išduotas tipo patvirtinimo sertifikatas, priklausančioms užregistruotoms naujoms transporto priemonėms, ir atitinkamais atvejais – šeimoms, dėl kurių turima tik transporto priemonės H matavimo duomenų.“

               (2)I priedas iš dalies keičiamas taip:

               (a)įrašomi 2.2a ir 2.2b punktai:

               „2.2a. WLTP bandymo sąlygos

               Kad WLTP bandymas būtų laikomas tinkamu pagal šio reglamento I priedo 2.2 punktą ir siekiant nustatyti 2.4 punkte nurodytus pradinius duomenis, Reglamento 2017/1151 XXI priede nustatytos bandymų sąlygos taikomos atsižvelgiant į šiuos patikslinimus:

               (a)išmetamo CO2 masės WLTP bandymo rezultatų korekcija pagal Reglamento (ES) 2017/1151 XXI priedo 6 papildomo priedo 2 priedėlį taikoma visiems tokiems bandymų rezultatams, neatsižvelgiant į to priedėlio 3.4.4 punkto a papunkčio nuostatas;

               (b)nepažeidžiant Reglamento (ES) 2017/1151 reikalavimų, jeigu bandomojoje transporto priemonėje yra įdiegtos technologijos, kurios daro poveikį jos išmetamam CO2 kiekiui, įskaitant (bet ne tik) technologijas, nurodytas 2.4 punkte apibūdintos pradinių duomenų matricos 42–50 įrašuose, ir kurios turėtų veikti atliekant bandymą, tos technologijos, atliekant transporto priemonės bandymus, turi veikti, neatsižvelgiant į taikomą bandymų procedūrą, t. y. NEDC arba WLTP;

               (c)jeigu bandomojoje transporto priemonėje yra automatinė pavarų dėžė, naudojamas tas pats vairuotojo pasirenkamas režimas, neatsižvelgiant į taikomą bandymų procedūrą. Jeigu atliekant WLTP bandymą naudojami geriausio ir blogiausio atvejo režimai, numatyti Reglamento (ES) 2017/1151 XXI priedo 8 papildomo priedo 6 priedėlio 1.2 punkto c papunktyje, blogiausio atvejo režimas naudojamas kaip koreliacijos priemonės, taip pat visų NEDC fizinių bandymų įvestis;

               (d)jeigu bandomojoje transporto priemonėje yra mechaninė pavarų dėžė, naudojamas narys nmin_drive_set, apibrėžtas Reglamento (ES) 2017/1151 XXI priedo 2 papildomo priedo 2 punkto k papunkčio 3 punkte pateiktoje formulėje.

               Gavęs tipo patvirtinimo institucijos arba, kai taikoma, techninės tarnybos sutikimą gamintojas gali apskaičiuoti pavarų perjungimo momentus kitaip, jeigu tai pagrįsta atsižvelgiant į transporto priemonės vairavimo savybes ir jeigu papildoma galios saugumo riba, taikoma pagal Reglamento (ES) 2017/1151 XXI priedo 2 papildomo priedo 3.4 punktą, neviršija 20 proc.

               Sąlygos, nurodytos a–d papunkčiuose, yra taikomos pagal šį reglamentą atliekant koreliaciją ir nedaro poveikio Reglamento (ES) 2017/1151 nuostatoms ir pagal tą reglamentą išduotiems tipo patvirtinimams.

               2.2b.WLTP bandymo sąlygų taikomumas

               2.2a punkto a–d papunkčiuose nurodyti patikslinimai taikomi laikantis šių nuostatų:

               (a)naujiems transporto priemonių tipams – nuo šio reglamento įsigaliojimo;

               (b)dėl esamų transporto priemonių tipų gamintojai tipo patvirtinimo institucijai pateikia su 2020 m. rinkai pateiktų transporto priemonių tipais susijusių įrodymų, kuriais remdamasi tipo patvirtinimo institucija patvirtina, ar atliekant WLTP patvirtinimo bandymus buvo laikomasi 2.2a punkto a–d papunkčiuose nurodytų bandymo sąlygų.

               Patvirtinime nurodomas interpoliacijos šeimos identifikatorius, taip pat pateikiamas patvirtinimas dėl kiekvienos iš a–d papunkčiuose išvardytų bandymo sąlygų. Tipo patvirtinimo institucija išduoda gamintojui patvirtinimą ir užtikrina, kad tas patvirtinimas būtų užregistruotas ir galėtų būti nedelsiant pateiktas Komisijai paprašius.

               Jeigu tipo patvirtinimo institucija negali patvirtinti, kad buvo laikomasi vienos arba daugiau iš nurodytųjų bandymo sąlygų, gamintojas užtikrina, kad prižiūrint tipo patvirtinimo institucijai arba, kai taikoma, techninei tarnybai būtų atliktas naujas WLTP bandymas arba, kai taikoma, bandymų serija, kaip numatyta Reglamento (ES) 2017/1151 XXI priedo 6 papildomame priede, taikant atitinkamai interpoliacijos šeimai 2.2a punkto a–d papunkčiuose išdėstytas bandymo sąlygas, įskaitant naują koreliaciją pagal šį reglamentą.

               Jeigu neįvykdyta tik 2.2a punkto a papunktyje nurodyta bandymo sąlyga, gamintojas gali pakoreguoti tą vertę pradinių duomenų matricoje, neatlikdamas naujo WLTP bandymo.

               Tipo patvirtinimo institucija arba, kai taikoma, paskirtoji techninė tarnyba pagal I priedo 5 punktą užregistruoja pakartotinių bandymų arba koregavimo ir koreliacijos rezultatus, ir remiantis pakartotinių bandymų pradiniais duomenimis parengtas visas koreliacijos failas pagal 3.1.1.2 punktą pateikiamas Komisijai ne vėliau kaip 2021 m. balandžio 30 d.“

               (b)2.4 punktas iš dalies keičiamas taip:

               i)pirma pastraipa papildoma šiuo sakiniu:

               „Pradinių duomenų matrica pildoma dėl kiekvieno atliekamo WLTP bandymo.“

               ii) 1 lentelė iš dalies keičiama taip:

               –56 įrašo skilties „Pastabos“ tekstas pakeičiamas šiuo tekstu:

               „Masyvas: OBD sistemos ir traukos stendo duomenys, 1 Hz – OBD sistemos ir 10 Hz – traukos stendo atveju, skiriamoji geba 0,1 km/h“;

               –57 įrašo skilties „Pastabos“ tekstas pakeičiamas šiuo tekstu:

               –„Masyvas: 1 Hz. Teorinis apskaičiuotasis pavarų perjungimas transporto priemonėms H ir L (kai taikoma)“;

               –61 įrašo skilties „Pastabos“ tekstas pakeičiamas šiuo tekstu:

               „Masyvas: 1 Hz (prietaiso ėminių ėmimo dažnis 20 Hz), skiriamoji geba 0,1 A, išorinis matavimo prietaisas sinchronizuojamas su traukos stendu“;

               –67 įrašas pakeičiamas taip:

                        67

                        Ki rekuperacijos koeficientas

                        pridedamasis / dauginamasis

                        transporto priemonėms H ir L

                        -

                        Reglamento (ES) 2017/1151 XXI priedo 6 papildomo priedo 1 priedėlis

                        Transporto priemonėms be periodinės rekuperacijos sistemų ši vertė lygi 1.

               –pridedami nauji įrašai:

                        69

                        Degalų šilumingumas

                        kWh/l

                        Reglamento (ES) 2017/1151 XXI priedo 6 papildomo priedo 2 priedėlis

                        Vertė pagal Reglamento (ES) 2017/1151 A6.App2/1 lentelę

                        70

                        Transporto priemonių H ir L WLTP bandymų degalų sąnaudos

                        l/100 km

                        Reglamento (ES) 2017/1151 XXI priedo 7 papildomo priedo 6 punktas

                        Nesubalansuotos degalų sąnaudos atliekant 1 tipo bandymą

                        71

                        Vardinė ĮEKS įtampa

                        V

                        Nustatyta pagal standartą DIN EN 60050-482

                        Žemos įtampos baterijoms, aprašytoms Reglamento (ES) 2017/1151 XXI priedo 6 papildomo priedo 2 priedėlyje

                        72

                        ATCT šeimos koregavimo koeficientas

                        -

                        Reglamento (ES) 2017/1151 XXI priedo 6a papildomas priedas

                        ATCT šeimos koregavimo koeficientas (14°C pataisa)

                        73

                        WLTP bandymo greičio ir atstumo koregavimas

                        -

                        Reglamentas (ES) 2017/1151

                        Ar atliktas koregavimas?

                        0 = ne | 1 = taip

                        74

                        WLTP bandymo RCB koregavimas

                        -

                        Reglamento (ES) 2017/1151 XXI priedo 6 papildomo priedo 2 priedėlis

                        Ar atliktas koregavimas?

                        0 = ne | 1 = taip

                        75

                        WLTP bandymo numeris

                        1, 2 arba 3

                        Nurodyti, ar bandymo duomenys paimti iš pirmojo, antrojo ar trečiojo WLTP bandymo.

                        76

                        Deklaruotoji transporto priemonės H ir L WLTP vertė

                        g/km

                        Gamintojo deklaracija

                        Deklaruotoji WLTP transporto priemonių H ir L vertė. Į vertę turi būti įtrauktos visos korekcijos (kai taikoma).

                        77

                        Transporto priemonės H ir (arba) L išmatuota ir pakoreguota WLTP CO2 kiekio vertė

                        g/km

                        Reglamento (ES) 2017/1151 I priedo 4 priedėlio MCO2,C,5 vertės

                        Transporto priemonių H ir L bendros išmatuotos išmetamo CO2 kiekio vertės, gautos atlikus visas taikytinas korekcijas. Jeigu buvo atlikti 2 ir 3 WLTP bandymai, pateikiami visi išmatuoti rezultatai.

                        78

                        Pakartotiniai WLTP bandymai

                        -

                        I priedo 2.2b punkto b papunktis

                        Nurodyti, dėl kurių iš I priedo 2.2a punkto a–d papunkčiuose nurodytų bandymo sąlygų buvo atlikti pakartotiniai bandymai.

               (c)3.1.1.1 punktas iš dalies keičiamas taip:

               i)a punktas išbraukiamas;

               ii)c punkto iii papunktis pakeičiamas taip:

               „iii)
                     2.4 punkte nurodyti pradiniai duomenys;“

               iii)įrašoma ši pastraipa:

               „Siekiant užtikrinti konfidencialumą, c punkte nurodytas santraukos failas užšifruojamas.“

               (d)3.1.1.2 punktas pakeičiamas taip:

               „3.1.1.2. Visas koreliacijos failas

               Kai pagal 3.1.1.1 punktą sukuriamas koreliacijos rezultatų ataskaitos originalas, tipo patvirtinimo institucija arba, kai taikoma, paskirtoji techninė tarnyba 3.1.1.1 punkto c papunktyje nurodytą santraukos failą išsiunčia į Komisijos serverį, iš kurio siuntėjui grąžinamas atsakymas (kopija nusiunčiama atitinkamoms Komisijos tarnyboms), kuriame nurodomas iš 0–99 intervalo atsitiktinai sugeneruotas sveikasis skaičius ir santraukos failo maišos kodas, kuriuo tas skaičius aiškiai susiejamas su rezultatų ataskaitos originalu, skaitmeniniu būdu pasirašytu Komisijos serveryje.

               Tipo patvirtinimo institucija arba, kai taikoma, paskirtoji techninė tarnyba sukuria visą koreliacijos failą, kurį sudaro 3.1.1.1 punkte nurodytas koreliacijos rezultatų ataskaitos originalas ir Komisijos serverio atsakymas. Failą, kaip bandymo ataskaitą pagal Direktyvos 2007/46/EB VIII priedą, saugo tipo patvirtinimo institucija.“

               2 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               1 straipsnio 2 punkto c ir d papunkčiai taikomi nuo 2019 m. vasario 1 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2018 12 18

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 145, 2011 5 31, p. 1.

                     (2)

                        2017 m. birželio 2 d. Komisijos įgyvendinimo reglamentas (ES) 2017/1152, kuriuo nustatoma dėl reglamentuojamos lengvųjų komercinių transporto priemonių bandymo procedūros pakeitimo reikalingų koreliacijos parametrų nustatymo metodika ir iš dalies keičiamas Įgyvendinimo reglamentas (ES) Nr. 293/2012 (OL L 174, 2017 7 7, p. 644).

                     (3)

                        2017 m. birželio 1 d. Komisijos reglamentas (ES) 2017/1151, kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (OL L 175, 2017 7 7, p. 1).


title: KOMISIJOS ĮGYVENDINIMO REGLAMENTAS (ES) …/... kuriuo dėl Sąjungai susirūpinimą keliančių invazinių svetimų rūšių sąrašo atnaujinimo iš dalies keičiamas Įgyvendinimo reglamentas (ES) 2016/1141

text:
KOMISIJOS ĮGYVENDINIMO REGLAMENTAS (ES) …/...

               2019 07 25

               kuriuo dėl Sąjungai susirūpinimą keliančių invazinių svetimų rūšių sąrašo atnaujinimo iš dalies keičiamas Įgyvendinimo reglamentas (ES) 2016/1141

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2014 m. spalio 22 d. Europos Parlamento ir Tarybos reglamentą (ES) Nr. 1143/2014 dėl invazinių svetimų rūšių introdukcijos ir plitimo prevencijos ir valdymo
                  1
               , ypač į jo 4 straipsnio 1 ir 2 dalis,

               kadangi:

               (1)Komisijos įgyvendinimo reglamentu (ES) 2016/1141
                  2
                nustatytas Sąjungai susirūpinimą keliančių invazinių svetimų rūšių sąrašas (toliau – Sąjungos sąrašas), kuris turi būti atitinkamai atnaujinamas, kaip nurodyta Reglamento (ES) Nr. 1143/2014 4 straipsnio 2 dalyje;

               (2)remdamasi turimais įrodymais ir pagal Reglamento (ES) Nr. 1143/2014 5 straipsnio 1 dalį atliktais rizikos vertinimais, Komisija padarė išvadą, kad visus to reglamento 4 straipsnio 3 dalyje nustatytus kriterijus atitinka šios invazinės svetimos rūšys: Acacia saligna (Labill.) H.L.Wendl. (Acacia cyanophylla Lindl.), Acridotheres tristis Linnaeus, 1766, Ailanthus altissima (Mill.) Swingle, Andropogon virginicus L., Arthurdendyus triangulatus (Dendy, 1894) Jones & Gerard (1999), Cardiospermum grandiflorum Sw., Cortaderia jubata (Lemoine ex Carrière) Stapf, Ehrharta calycina Sm., Gymnocoronis spilanthoides (D.Don ex Hook. & Arn.) DC., Humulus scandens (Lour.) Merr., Lepomis gibbosus Linnaeus, 1758, Lespedeza cuneata (Dum.Cours.) G.Don (Lespedeza juncea var. sericea (Thunb.) Lace & Hauech), Lygodium japonicum (Thunb.) Sw., Plotosus lineatus (Thunberg, 1787), Prosopis juliflora (Sw.) DC., Salvinia molesta D.S. Mitch. (Salvinia adnata Desv.), Triadica sebifera (L.) Small (Sapium sebiferum (L.) Roxb.);

               (3)Komisija padarė išvadą, kad svarstant visas šias invazines svetimas rūšis buvo tinkamai atsižvelgta į visus Reglamento (ES) Nr. 1143/2014 4 straipsnio 6 dalyje nustatytus elementus;

               (4)nuo tada, kai buvo priimtas Įgyvendinimo reglamentas (ES) 2016/1141, patikslinti kai kurių į Sąjungos sąrašą įtrauktų rūšių moksliniai pavadinimai.  Todėl Įgyvendinimo reglamentas (ES) 2016/1141 turėtų būti atitinkamai iš dalies pakeistas;

               (5)nuo tada, kai buvo priimtas Įgyvendinimo reglamentas (ES) 2016/1141, Tarybos reglamentu (EEB) Nr. 2658/87
                  3
                nustatyti KN kodai buvo atnaujinti. Todėl Įgyvendinimo reglamentas (ES) 2016/1141 turėtų būti atitinkamai iš dalies pakeistas;

               (6)šiame reglamente nustatytos priemonės atitinka Invazinių svetimų rūšių komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Įgyvendinimo reglamento (ES) 2016/1141 priedas iš dalies keičiamas pagal šio reglamento priedą.

               2 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2019 07 25

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 317, 2014 11 4, p. 35.

                     (2)

                        Komisijos įgyvendinimo reglamentas (ES) 2016/1141, kuriuo pagal Europos Parlamento ir Tarybos reglamentą (ES) Nr. 1143/2014 nustatomas Sąjungai susirūpinimą keliančių invazinių svetimų rūšių sąrašas (OL L 189, 2016 7 14, p. 4).

                     (3)

                        1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

    ---documentbreak---

               PRIEDAS

               Įgyvendinimo reglamento (ES) 2016/1141 priedas iš dalies keičiamas taip:

               (1)į lentelėje pateiktą Sąjungai susirūpinimą keliančių invazinių svetimų rūšių sąrašą abėcėlės tvarka įterpiamos šios rūšys:

                        Rūšis

                        (i)

                        Gyvų egzempliorių KN kodai

                        (ii)

                        Galinčių daugintis dalių KN kodai

                        (iii)

                        Susijusių prekių kategorijos

                        (iv)

                        „Acacia saligna (Labill.) H.L.Wendl. (Acacia cyanophylla Lindl.)

                        ex 0602 90 47

                        ex 1209 99 99 (sėklos)

                        Acridotheres tristis Linnaeus, 1766

                        ex 0106 39 80

                        ex 0407 19 90 (apvaisinti kiaušiniai, skirti inkubacijai)

                        Ailanthus altissima (Mill.) Swingle

                        ex 0602 90 48

                        ex 1209 99 99 (sėklos)

                        Andropogon virginicus L.

                        ex 0602 90 50

                        ex 1209 99 99 (sėklos)

                        (13)

                        Arthurdendyus triangulatus (Dendy, 1894) Jones & Gerard (1999)

                        ex 0106 90 00

                        -

                        (5)

                        Cardiospermum grandiflorum Sw.

                        ex 0602 90 50

                        ex 1209 99 99 (sėklos)

                        Cortaderia jubata (Lemoine ex Carrière) Stapf

                        ex 0602 90 50

                        ex 1209 99 99 (sėklos)

                        Ehrharta calycina Sm.

                        ex 0602 90 50

                        ex 1209 99 99 (sėklos)

                        (13)

                        Gymnocoronis spilanthoides (D.Don ex Hook. & Arn.) DC.

                        ex 0602 90 50

                        ex 1209 99 99 (sėklos)

                        Humulus scandens (Lour.) Merr.

                        ex 0602 90 50

                        ex 1209 99 99 (sėklos)

                        Lepomis gibbosus Linnaeus, 1758

                        ex 0301 99 17

                        ex 0511 91 90 (vaisingi žuvų ikrai, skirti perinimui)

                        (1), (2), (3), (4)

                        Lespedeza cuneata (Dum.Cours.) G.Don (Lespedeza juncea var. sericea (Thunb.) Lace & Hauech)

                        ex 0602 90 50

                        ex 1209 99 99 (sėklos)

                        (13)

                        Lygodium japonicum (Thunb.) Sw.

                        ex 0602 90 50

                        ex 1209 99 99 (sėklos)

                        (5)

                        Plotosus lineatus (Thunberg, 1787)

                        ex 0301 19 00; ex 0301 99 85

                        ex 0511 91 90 (vaisingi žuvų ikrai, skirti perinimui)

                        Prosopis juliflora (Sw.) DC.

                        ex 0602 90 47

                        ex 1209 99 99 (sėklos)

                        Salvinia molesta D.S. Mitch. (Salvinia adnata Desv.)

                        ex 0602 90 50

                        -

                        Triadica sebifera (L.) Small (Sapium sebiferum (L.) Roxb.)

                        ex 0602 90 48

                        ex 1209 99 99 (sėklos)“;

               (2)Sąjungai susirūpinimą keliančių invazinių svetimų rūšių sąrašo lentelėje esantis įrašas „Orconectes limosus Rafinesque, 1817“ pakeičiamas įrašu „Orconectes limosus Rafinesque, 1817 (Faxonius limosus Rafinesque, 1817)“;

               (3)Sąjungai susirūpinimą keliančių invazinių svetimų rūšių sąrašo lentelėje esantis įrašas „Orconectes virilis Hagen, 1870“ pakeičiamas įrašu „Orconectes virilis Hagen, 1870 (Faxonius virilis Hagen, 1870)“;

               (4)Sąjungai susirūpinimą keliančių invazinių svetimų rūšių sąrašo lentelėje esantis įrašas „Procambarus fallax (Hagen, 1870) f. virginalis“ pakeičiamas įrašu „Procambarus fallax (Hagen, 1870) f. virginalis (Procambarus virginalis Lyko, 2017)“;

               (5)Sąjungai susirūpinimą keliančių invazinių svetimų rūšių sąrašo lentelėje įrašui „Eichhornia crassipes(Martius) Solms“ skirtas galinčių daugintis dalių KN kodas „ex 1209 30 00“ pakeičiamas kodu „ex 1209 99 99“;

               (6)iv skilčiai skirtų lentelės pastabų 2 punkto tekstas „0301 93 00 – karpiai (Cyprinus carpio, Carassius carassius, Ctenopharyngodon idellus, Hypophthalmichthys spp., Cirrhinus spp., Mylopharyngodon piceus;)“ pakeičiamas tekstu „0301 93 00 – karpiai (Cyprinus spp., Carassius spp., Ctenopharyngodon idellus, Hypophthalmichthys spp., Cirrhinus spp., Mylopharyngodon piceus, Catla catla, Labeo spp., Osteochilus hasselti, Leptobarbus hoeveni, Megalobrama spp.);“;

               (7)iv skilčiai skirtų lentelės pastabų 6 punkto tekstas „1211 90 86 – kiti augalai ir augalų dalys (įskaitant sėklas ir vaisius), dažniausiai naudojami parfumerijoje, farmacijoje arba kaip insekticidai, fungicidai ar panašiai, švieži arba džiovinti, supjaustyti arba nesupjaustyti, grūsti arba negrūsti, sumalti į miltelius arba nemalti;“ pakeičiamas tekstu „ex 1211 90 86 – šviežios sėklos, nesupjaustytos, negrūstos arba nesumaltos į miltelius;“;

               (8)iv skilčiai skirtose lentelės pastabose įrašomas šis punktas:
                  „13) ex 1213 – šienas.“.


title: Komisijos įgyvendinimo reglamentas (ES) 2019/1746 2019 m. spalio 1 d. kuriuo iš dalies keičiamas Įgyvendinimo reglamentas (ES) 2017/1185, kuriuo nustatomos Europos Parlamento ir Tarybos reglamentų (ES) Nr. 1307/2013 ir (ES) Nr. 1308/2013 taikymo taisyklės dėl informacijos ir dokumentų teikimo Komisijai (Tekstas svarbus EEE)

text:
22.10.2019

                  LT

                  Europos Sąjungos oficialusis leidinys

                  L 268/6

         KOMISIJOS ĮGYVENDINIMO REGLAMENTAS (ES) 2019/1746
         2019 m. spalio 1 d.
         kuriuo iš dalies keičiamas Įgyvendinimo reglamentas (ES) 2017/1185, kuriuo nustatomos Europos Parlamento ir Tarybos reglamentų (ES) Nr. 1307/2013 ir (ES) Nr. 1308/2013 taikymo taisyklės dėl informacijos ir dokumentų teikimo Komisijai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 223 straipsnio 3 dalį,
         kadangi:

                     (1)

                     Komisijos įgyvendinimo reglamentu (ES) 2017/1185 (2) nustatytos reglamentų (ES) Nr. 1307/2013 ir (ES) Nr. 1308/2013 taikymo taisyklės dėl valstybių narių įpareigojimų teikti Komisijai atitinkamą informaciją ir dokumentus;

                     (2)

                     2016 m. birželio 7 d. rezoliucijoje dėl nesąžiningos prekybos praktikos maisto tiekimo grandinėje (3) Europos Parlamentas paragino visus suinteresuotuosius subjektus, susijusius su maisto tiekimo grandinės valdymu, didinti visos maisto tiekimo grandinės skaidrumą, tiekimo grandinėje siekti didesnio skaidrumo ir teikti daugiau informacijos, taip pat stiprinti įstaigas ir rinkos informavimo priemones, kad ūkininkams ir gamintojų organizacijoms būtų laiku teikiami tikslūs rinkos duomenys;

                     (3)

                     2016 m. gruodžio mėn. Taryba savo 2016 m. gruodžio 12 d. išvadose dėl ūkininkų padėties maisto tiekimo grandinėje stiprinimo ir kovos su nesąžiningos prekybos praktika paragino Komisiją spręsti skaidrumo trūkumo ir informacijos asimetrijos maisto tiekimo grandinėje klausimą;

                     (4)

                     2019 m. balandžio mėn., priėmus Europos Parlamento ir Tarybos direktyvą (ES) 2019/633 (4), Europos Parlamentas, Taryba ir Komisija 2019 m. kovo 22 d. paskelbė bendrą pareiškimą (5), kuriame Komisija raginama ir (arba) skatinama didinti žemės ūkio ir maisto produktų rinkos skaidrumą Sąjungos lygmeniu, be kita ko, gerinti statistinių duomenų, reikalingų kainodaros mechanizmams žemės ūkio ir maisto produktų tiekimo grandinėje analizuoti, rinkimą, kad ekonominės veiklos vykdytojams ir valdžios institucijoms būtų lengviau priimti informacija pagrįstus sprendimus ir kad veikos vykdytojai geriau suprastų rinkos pokyčius;

                     (5)

                     be to, 2016 m. sausio mėn. Komisija įsteigė Žemės ūkio rinkų darbo grupę – nepriklausomą ekspertų grupę, kuri teikia rekomendacijas, kaip pagerinti gamintojų padėtį žemės ūkio ir maisto produktų tiekimo grandinėje. Tuo tikslu ji rekomendavo padidinti rinkos skaidrumą, kad visoje grandinėje būtų skatinamos veiksmingos konkurencijos sąlygos, – įvesti arba išplėsti esamą reikalavimą teikti informaciją apie kainas visų pirma mėsos, vaisių bei daržovių ir pieno sektoriuose. Ji taip pat rekomendavo surinktus duomenis platinti tinkamai apibendrintus;

                     (6)

                     2017 m. vyko atviros viešos konsultacijos, o 2018 m. valstybėms narėms, suinteresuotiesiems subjektams ir vartotojams buvo pateikti specialūs klausimynai. 2018 ir 2019 m. buvo surengti keli specialūs praktiniai seminarai ir konferencijos su suinteresuotaisiais subjektais, taip pat valstybių narių ekspertų grupių bei pilietinio dialogo grupių susitikimai rinkos skaidrumo klausimu;

                     (7)

                     pagal Įgyvendinimo reglamentą (ES) 2017/1185 valstybės narės jau privalo teikti informaciją apie kainas, gamybą ir rinkas, tačiau ta informacija susijusi tik su gamybos kainomis;

                     (8)

                     taigi, viena vertus, Sąjunga šiuo metu teikia palyginti daug viešosios informacijos apie gamintojų ir vartotojų kainas, gautos iš valstybių narių statistikos įstaigų, o, kita vertus, visuomenei prieinama labai mažai informacijos apie kainas žemės ūkio ir maisto produktų tiekimo grandinėje. Šias informacijos spragas, ypač tuo atveju, kai sektorinės maisto produktų tiekimo grandinės yra sudėtingos, reikėtų šalinti išplečiant informacijos apie kainas teikimo reikalavimus. Kainų pokyčių poveikio galutinei kainai grandinėje stebėsena išplečiant duomenų rinkimą ir jų sklaidą turėtų sudaryti sąlygas rinkos dalyviams geriau suprasti tiekimo grandinės veikimą ir taip pagerinti bendrą jos veikimą ir ekonominį veiksmingumą, visų pirma silpnesnių veiklos vykdytojų, kuriems informacija apie privačiojo sektoriaus kainas nėra lengvai prieinama, atžvilgiu;

                     (9)

                     šiuo metu teikiama informacija apie produktų pardavimo kainas, kurias veiklos vykdytojai taiko pirmajame žemės ūkio ir maisto produktų tiekimo grandinės etape. Kad būtų galima stebėti kainų pokyčių poveikį galutinei kainai grandinėje, kainų duomenis reikės rinkti iš įvairių grandinės dalyvių (pvz., didmenininkų, prekiautojų, maisto pramonės subjektų ir mažmenininkų), visų pirma jei tai tiekimo grandinės, kurioms būdingi labai diferencijuoti etapai ir produktai;

                     (10)

                     kadangi reikėtų pranešti tik tipines kainas (pvz., pagrindinių rinkų ir svarbių veiklos vykdytojų kainas), valstybės narės, teikdamos informaciją, turėtų galimybę laikytis ekonomiškai efektyvaus metodo, o tai padėtų iki minimumo sumažinti administracinę naštą mažosioms bei vidutinėms įmonėms. Valstybės narės, laikydamosi dabartinės praktikos, turėtų aprašyti tipinių kainų nustatymo metodiką. Jos taip pat turėtų siekti suderinti savo metodikas, kad užtikrintų kuo geresnį duomenų palyginamumą valstybėse narėse;

                     (11)

                     siekdama pateikti laiko ir sąnaudų atžvilgiu veiksmingą informacijos teikimo mechanizmą, Komisija turėtų sudaryti sąlygas veiklos vykdytojams naudotis esama informacijos sistema, kad jie informaciją galėtų teikti tiesiogiai Komisijai, prižiūrimi valstybių narių. Valstybės narės turėtų informuoti Komisiją, jei jos šį įpareigojimą teikti informaciją perduoda veiklos vykdytojams;

                     (12)

                     Komisija turėtų reguliariai rengti susitikimus su valstybėmis narėmis ir suinteresuotaisiais subjektais, kad būtų dalijamasi geriausia patirtimi, kuriama sinergija ir prisidedama prie žemės ūkio ir maisto produktų tiekimo grandinės rinkos dinamikos bendro supratimo. Komisija taip pat turėtų teikti valstybėms narėms ir suinteresuotiesiems subjektams informaciją apie šio reglamento taikymą;

                     (13)

                     todėl Įgyvendinimo reglamentas (ES) 2017/1185 turėtų būti atitinkamai iš dalies pakeistas;

                     (14)

                     tikslinga nustatyti tokią šio reglamento taikymo pradžios dieną, kad valstybėms narėms būtų suteikta galimybė prisitaikyti prie naujų įpareigojimų teikti informaciją;

                     (15)

                     Bendro žemės ūkio rinkų organizavimo komitetas nepateikė savo nuomonės per pirmininko nustatytą laikotarpį,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2017/1185 pakeitimai
            Įgyvendinimo reglamentas (ES) 2017/1185 iš dalies keičiamas taip:

                        1)

                        1 straipsnio 1 dalis papildoma šia pastraipa:
                        „Pagal Reglamentą (ES) Nr. 1308/2013 ir to reglamento pagrindu priimtus teisės aktus teikiant informaciją, pirmoje šios dalies pastraipoje nurodyta informacinėmis technologijomis pagrįsta sistema atitinkamais atvejais taip pat teikiama naudotis veiklos vykdytojams ir trečiosioms šalims.“;

                        2)

                        5 straipsnis pakeičiamas taip:

                           „5 straipsnis
                           Standartizuotas informacijos teikimas
                           Jei 1 straipsnyje nurodytuose teisės aktuose nenustatyta kitaip, kai valstybės narės ir atitinkamais atvejais trečiosios šalys ar veiklos vykdytojai nepateikia Komisijai reikalaujamos informacijos ar dokumentų iki nustatyto termino (duomenų negauta), laikoma, kad jie Komisijai:

                                       a)

                                       pateikė nulinės vertės kiekybinę informaciją;

                                       b)

                                       nurodė, kad įrašytinos kokybinės informacijos nėra.“;

                        3)

                        II skyriaus antraštė pakeičiama taip:
                        „INFORMACIJOS APIE KAINAS, GAMYBĄ IR RINKAS IR INFORMACIJOS, KURIOS REIKALAUJAMA PAGAL TARPTAUTINIUS SUSITARIMUS, TEIKIMAS IR KOORDINAVIMAS“;

                        4)

                        7 straipsnio 2 dalis pakeičiama taip:

                           „2.   Valstybės narės ir atitinkamais atvejais trečiosios šalys bei veiklos vykdytojai pateikia Komisijai visą svarbią naują informaciją, kuri galėtų iš esmės pakeisti jau pateiktą informaciją.“;

                        5)

                        8 straipsnis pakeičiamas taip:

                           „8 straipsnis
                           Papildoma informacija
                           Valstybės narės ir atitinkamais atvejais trečiosios šalys bei veiklos vykdytojai gali papildyti Komisijai pateiktą pagal I, II ir III priedus reikalaujamą informaciją per 1 straipsnyje nurodytą informacijos sistemą, jei jie mano, kad tokia informacija yra svarbi. Tokia informacija teikiama naudojantis Komisijos informacijos sistemoje pateikta forma.“;

                        6)

                        9 straipsnis iš dalies keičiamas taip:

                                    a)

                                    9 straipsnio antraštė pakeičiama taip:
                                    „Kainos ir kiekio apibūdinimas“;

                                    b)

                                    1 dalis pakeičiama taip:

                                       „1.   Kiekvieną kartą pateikdamos šiame skirsnyje reikalaujamą informaciją apie kainą ir kiekį, valstybės narės nurodo teikiamos informacijos šaltinį ir jai nustatyti taikytą metodiką. Tokia informacija apima informaciją apie valstybių narių nustatytas tipines rinkas ir susijusius svertinius koeficientus.“;

                                    c)

                                    įterpiama 1a dalis:

                                       „1a.   Kiekvieną kartą, kai teikiama šiame skirsnyje reikalaujama informacija apie kainą ir kiekį, valstybės narės gali pavesti veiklos vykdytojams informaciją apie kainas ir kiekius perduoti tiesiogiai į 1 straipsnyje nurodytą Komisijos informacijos sistemą. Valstybės narės praneša Komisijai veiklos vykdytojų, kuriems tai pavesta, tapatybę.“;

                        7)

                        10, 11 ir 12 straipsniai pakeičiami taip:

                           „10 straipsnis
                           Kainų nurodymas oficialia valiuta
                           Jei I, II ir III prieduose nenurodyta kitaip, valstybės narės ir atitinkamais atvejais veiklos vykdytojai pateikia informaciją apie kainas savo oficialia valiuta be PVM.

                           11 straipsnis
                           Kas savaitę teikiama informacija apie kainas
                           Jei I priede nenurodyta kitaip, ne vėliau kaip kiekvieno trečiadienio 12.00 (Briuselio laiku) valstybės narės ir atitinkamais atvejais veiklos vykdytojai pateikia Komisijai tame priede nurodytą informaciją apie praėjusios savaitės kainas.

                           12 straipsnis
                           Nesavaitinė informacija apie kainas, gamybą ir rinkas
                           Valstybės narės ir atitinkamais atvejais veiklos vykdytojai per nustatytą laikotarpį pateikia Komisijai:

                                       a)

                                       II priede nurodytą nesavaitinę informaciją apie kainas;

                                       b)

                                       III priede nurodytą informaciją apie gamybą ir rinkas.“;

                        8)

                        I, II ir III priedai pakeičiami šio reglamento priede pateiktu tekstu.

            2 straipsnis
            Įsigaliojimas ir taikymas
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 1 d.

                  Komisijos vardu

                  Pirmininkas

               Jean-Claude JUNCKER

            (1)  OL L 347, 2013 12 20, p. 671.

            (2)  2017 m. balandžio 20 d. Komisijos įgyvendinimo reglamentas (ES) 2017/1185, kuriuo nustatomos Europos Parlamento ir Tarybos reglamentų (ES) Nr. 1307/2013 ir (ES) Nr. 1308/2013 taikymo taisyklės dėl informacijos ir dokumentų teikimo Komisijai ir kuriuo iš dalies keičiami ir panaikinami keli Komisijos reglamentai (OL L 171, 2017 7 4, p. 113).

            (3)  OL C 86, 2018 3 6, p. 49.

            (4)  2019 m. balandžio 17 d. Europos Parlamento ir Tarybos direktyva (ES) 2019/633 dėl įmonių vienų kitoms taikomos nesąžiningos prekybos praktikos žemės ūkio ir maisto produktų tiekimo grandinėje (OL L 111, 2019 4 25, p. 59).

            (5)  ST 7607 2019 ADD 1 REV 1, 2019 3 22, p. 1.

            I PRIEDAS

               Reikalavimai dėl 11 straipsnyje nurodytos kas savaitę teikiamos informacijos apie kainas

            Jei nenurodyta kitaip, atitinkamos valstybės narės – valstybės narės, kurių gamyba arba naudojimas sudaro daugiau kaip 2 % visos Sąjungos atitinkamos gamybos ar naudojimo.
            1.   Grūdai

               Teikiamos informacijos turinys: Sąjungos rinkai svarbių kiekvienos rūšies ir kokybės grūdų tipinės rinkos kainos už toną produkto.

               Atitinkamos valstybės narės: visos valstybės narės.

               Kita: kainos turi atspindėti, jei tinkama, kiekvieno produkto kokybines savybes, tų kainų taikymo vietą ir pardavimo etapą.
            2.   Ryžiai

               Teikiamos informacijos turinys: kiekvienos Sąjungos rinkai svarbios rūšies ryžių tipinės rinkos kainos už toną produkto.

               Atitinkamos valstybės narės: ryžius auginančios valstybės narės ir valstybės narės, kuriose esama ryžių perdirbimo pramonės.

               Kita: kainos turi atspindėti, jei tinkama, kiekvieno produkto perdirbimo etapą, tų kainų taikymo vietą ir pardavimo etapą.
            3.   Aliejinių augalų sėklos

               Teikiamos informacijos turinys: tipinės rapsų sėklų, saulėgrąžų sėklų, sojų pupelių, rapsų rupinių, saulėgrąžų rupinių, sojų rupinių, nerafinuoto rapsų aliejaus, nerafinuoto saulėgrąžų aliejaus ir nerafinuoto sojų aliejaus kainos.

               Atitinkamos valstybės narės: valstybės narės, kuriose atitinkamų pasėlių plotas yra bent 10 000 hektarų per metus. Informaciją apie rupinius ir aliejų teikia valstybės narės, perdirbančios daugiau kaip 200 000 tonų atitinkamų aliejinių augalų sėklų.
            4.   Alyvuogių aliejus

               Teikiamos informacijos turinys: Reglamento (ES) Nr. 1308/2013 VII priedo VIII dalyje išvardytų kategorijų alyvuogių aliejaus pagrindinėse tipinėse rinkose užregistruotos vidutinės kainos ir svertinės nacionalinės vidutinės kainos už 100 kg produkto.

               Atitinkamos valstybės narės: valstybės narės, per metus (laikotarpiu nuo spalio 1 d. iki rugsėjo 30 d.) pagaminančios daugiau nei 20 000 tonų alyvuogių aliejaus.

               Kita: teikiama informacija apie neišpilstyto alyvuogių aliejaus, iš spaudyklų tiekiamo gryno alyvuogių aliejaus ir iš gamyklų tiekiamo kitų kategorijų aliejaus kainas. Tipinėse rinkose turi būti parduodama ne mažiau kaip 70 % atitinkamo produkto nacionalinės produkcijos.

                  Pirkimo kainos

               Teikiamos informacijos turinys: tipinės mažmeninės Reglamento (ES) Nr. 1308/2013 VII priedo VIII dalyje nurodytoms gryno ir ypač gryno alyvuogių aliejaus kategorijoms priskiriamo alyvuogių aliejaus pirkimo kainos už 100 kg produkto.

               Kita: teikiama informacija apie tipines į talpas išpilstyto kondicionuoto gryno ir ypač gryno alyvuogių aliejaus, kurį galima pateikti galutiniams vartotojams, kainas, kurios turi apimti bent vieną trečdalį valstybėje nuperkamo atitinkamo produkto kiekio.
            5.   Vaisiai ir daržovės, bananai

            a)
                  Šviežių produktų rinkai skirtų produktų kainos

               Teikiamos informacijos turinys: Komisijos deleguotojo reglamento (ES) 2017/891 (1) VI priede išvardytų rūšių ir veislių pomidorų, obuolių, apelsinų, persikų ir nektarinų tipinės kainos už 100 kg grynojo produkto svorio.

               Atitinkamos valstybės narės: Deleguotojo reglamento (ES) 2017/891 VI priede išvardytos valstybės narės.

               Kita: teikiama informacija apie iš pakavimo punktų išvežtų, surūšiuotų, supakuotų ir, kai tinka, sudėtų ant padėklų produktų kainas.
            b)
                  Bananų kainos

               Teikiamos informacijos turinys: geltonųjų bananų, kurių KN kodas 0803 90 10, didmeninės kainos už 100 kg produkto.

               Atitinkamos valstybės narės: visos valstybės narės, kurios per kalendorinius metus parduoda daugiau kaip 50 000 tonų geltonųjų bananų.

               Kita: informacija apie kainas turi būti suskirstyta grupėmis pagal kilmės šalį.
            c)
                  Supirkimo iš ūkių kainos

               Teikiamos informacijos turinys: tipinės šviežių produktų rinkai skirtų pomidorų, obuolių, apelsinų, persikų, nektarinų bei bananų kainos. Visos kainos nurodomos už 100 kg produkto.

               Kita: nurodomos nuskintų produktų supirkimo iš ūkių kainos.
            d)
                  Pirkimo kainos

               Teikiamos informacijos turinys: tipinės mažmeninės pomidorų, obuolių, apelsinų, persikų ir nektarinų kainos už 100 kg produkto.
            6.   Mėsa

               Teikiamos informacijos turinys: galvijų, kiaulių bei avių skerdenų bei jų dalių ir tam tikrų gyvų galvijų, veršelių bei paršelių (pagal Reglamentą (ES) Nr. 1308/2013) ir skerdenų (pagal galvijų, kiaulių ir avių skerdenų klasifikaciją) kainos už 100 kg produkto.

               Atitinkamos valstybės narės: kai teikiama informacija apie skerdenas ir gyvus gyvūnus – visos valstybės narės. Kai teikiama informacija apie skerdenų dalis – valstybės narės, kurių nacionalinė produkcija sudaro 2 % arba daugiau Sąjungos produkcijos.

               Kita: jei, atitinkamos valstybės narės kompetentingos institucijos nuomone, skerdenų ar gyvų gyvūnų skaičius yra per mažas, kad būtų verta apie juos informuoti, atitinkama valstybė narė gali nuspręsti konkrečiu laikotarpiu sustabdyti tokių skerdenų arba gyvų gyvūnų kainų registravimą ir nurodyti Komisijai tokio sprendimo priežastį. Teikdamos informaciją apie skerdenų dalis, atitinkamos valstybės narės turi nurodyti galvijų užpakalinių ketvirčių, galvijų priekinių ketvirčių, smulkintos galvijų mėsos, kiaulienos nugarinės, kiaulienos papilvės, kiaulienos mentės, smulkintos kiaulienos ir kiaulienos kumpio kainas.

                  Pirkimo kainos

               Teikiamos informacijos turinys: tipinės smulkintos kiaulienos ir galvijų mėsos pirkimo kainos už 100 kg produkto mažmenininkų ir kitų maisto tvarkymo subjektų lygmeniu.
            7.   Pienas ir pieno produktai

               Teikiamos informacijos turinys: išrūgų miltelių, nugriebto pieno miltelių, nenugriebto pieno miltelių, sviesto, grietinėlės, geriamojo pieno ir plataus vartojimo sūrių kaina už 100 kg produkto.

               Atitinkamos valstybės narės: valstybės narės, kurių nacionalinė produkcija sudaro 2 % arba daugiau Sąjungos produkcijos; arba plataus vartojimo sūrių atveju, kai konkrečios rūšies sūris sudaro 4 % arba daugiau visos nacionalinės sūrių produkcijos.

               Kita: teikiama informacija apie produktų, kurie yra perkami iš gamintojo, kainas, neįtraukiant jokių kitų sąnaudų (transporto, pakrovimo, tvarkymo, sandėliavimo, padėklų, draudimo ir t. t.), remiantis trijų mėnesių pristatymo sutartimis.

                  Pirkimo kainos

               Teikiamos informacijos turinys: tipinės sviesto ir atitinkamų sūrių pirkimo kainos už 100 kg produkto.
            8.   Kiaušiniai

               Teikiamos informacijos turinys: A klasės kiaušinių didmeninė kaina pagal ūkininkavimo metodą (L ir M kategorijų kiaušinių kainų vidurkis) už 100 kg produkto.

               Atitinkamos valstybės narės: visos valstybės narės.

               Kita: teikiama informacija apie pakavimo punktuose esančių produktų kainas.
            9.   Paukštiena

               Teikiamos informacijos turinys: A klasės sveikų viščiukų (vadinamųjų „65 % viščiukų“) ir viščiukų skerdenėlių dalių (krūtinėlės filė, kulšelių) vidutinė didmeninė kaina už 100 kg produkto.

               Atitinkamos valstybės narės: visos valstybės narės.

               Kita: teikiama informacija apie skerdyklose turimų produktų kainas arba tipinėse rinkose užregistruotas kainas.

               Pirkimo kainos

               Teikiamos informacijos turinys: tipinės A klasės sveikų viščiukų ir viščiukų krūtinėlės filė pirkimo kainos už 100 kg produkto mažmenininkų ir kitų maisto tvarkymo subjektų lygmeniu.
            10.   Kita

               Teikiamos informacijos turinys: riebalais papildytų pieno miltelių kaina už 100 kg produkto.

               Kita: teikiama informacija apie produktų, kurie yra perkami iš gamintojo, kainas, neįtraukiant jokių kitų sąnaudų (transporto, pakrovimo, tvarkymo, sandėliavimo, padėklų, draudimo ir t. t.), remiantis trijų mėnesių pristatymo sutartimis.

               (1)  2017 m. kovo 13 d. Komisijos deleguotasis reglamentas (ES) 2017/891, kuriuo Europos Parlamento ir Tarybos reglamentas (ES) Nr. 1308/2013 papildomas nuostatomis dėl vaisių bei daržovių ir perdirbtų vaisių bei daržovių sektorių, Europos Parlamento ir Tarybos reglamentas (ES) Nr. 1306/2013 papildomas nuostatomis dėl tuose sektoriuose taikytinų nuobaudų ir iš dalies keičiamas Komisijos įgyvendinimo reglamentas (ES) Nr. 543/2011 (OL L 138, 2017 5 25, p. 4).

            II PRIEDAS

               Reikalavimai dėl 12 straipsnio a punkte nurodytos nesavaitinės informacijos apie kainas

            Jei nenurodyta kitaip, atitinkamos valstybės narės – valstybės narės, kurių gamyba arba naudojimas sudaro daugiau kaip 2 % visos Sąjungos atitinkamos gamybos ar naudojimo, išskyrus ekologiškus produktus, kurių atveju taikoma 4 % produkcijos riba.
            1.   Grūdai

            a)   Ekologiškų grūdų kainos

               Teikiamos informacijos turinys: tipinės ekologiškų paprastųjų kviečių, kietųjų kviečių ir rugių rinkos kainos už toną produkto.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.
            b)   Kvietinių miltų kainos

               Teikiamos informacijos turinys: tipinės kvietinių miltų pardavimo kainos už toną produkto malimo pramonės sektoriuje.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.
            c)   Kvietinių miltų pirkimo kainos

               Teikiamos informacijos turinys: tipinės kvietinių miltų pirkimo kainos už toną produkto mažmenininkų ir kitų maisto tvarkymo subjektų lygmeniu.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.
            2.   Aliejiniai ir baltyminiai augalai

               Teikiamos informacijos turinys: Sąjungos rinkai svarbaus kiekvieno baltyminio augalo, taip pat ekologiškų sojų pupelių, ekologiškų sojų rupinių ir genetiškai nemodifikuotų sojų rupinių tipinės rinkos kainos už toną produkto.

               Atitinkamos valstybės narės: kai teikiama informacija apie baltyminius augalus – valstybės narės, kuriose atitinkamų pasėlių plotas yra bent 10 000 hektarų per metus.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.
            3.   Cukrus

               Teikiamos informacijos turinys:

                        a)

                        toliau nurodytų cukraus kainų svertiniai vidurkiai už produkto toną, taip pat bendri atitinkami kiekiai ir svertiniai standartiniai nuokrypiai:

                                    i)

                                    praėjusio mėnesio pardavimo kaina;

                                    ii)

                                    su trumpalaikėmis sutartimis susijusiose sąskaitose faktūrose nurodyta pardavimo kaina praėjusį mėnesį. Komisija šias kainas paskelbia ne anksčiau kaip po 2 mėnesių nuo toliau nustatyto pranešimo laikotarpio pabaigos;

                        b)

                        cukrinių runkelių vidutinė svertinė kaina už runkelių toną praėjusiais prekybos metais, taip pat bendri atitinkami kiekiai.

               Atitinkamos valstybės narės:

                        a)

                        kai teikiama informacija apie cukraus kainas – visos valstybės narės, kuriose iš cukrinių runkelių arba iš žaliavinio cukraus pagaminama daugiau kaip 10 000 tonų cukraus;

                        b)

                        kai teikiama informacija apie cukrinių runkelių kainas – valstybės narės, kuriose atitinkamais prekybos metais cukriniais runkeliais apsodintas didesnis kaip 1 000 ha plotas.

                  Informacijos teikimo laikotarpis:

                        a)

                        informacija apie cukraus kainas teikiama iki kiekvieno mėnesio 25 dienos;

                        b)

                        informacija apie cukrinių runkelių kainas teikiama iki kiekvienų metų birželio 30 d.

               Kita: kainos nustatomos pagal Komisijos paskelbtą metodiką ir turi būti:

                        a)

                        iš cukraus gamybos įmonių ir rafinavimo įmonių tiekiamo standartinės kokybės, apibrėžtos Reglamento (ES) Nr. 1308/2013 III priedo B skirsnio II punkte, nefasuoto baltojo cukraus gamintojo kainos;

                        b)

                        standartinės kokybės cukrinių runkelių, kurių sudėtyje yra 16 % cukraus, kaina, kurią cukraus gamybos įmonės moka gamintojams. Runkeliai turi būti priskiriami tiems patiems prekybos metams, kaip ir iš jų išgautas cukrus.

                  Pirkimo kainos

               Teikiamos informacijos turinys: tipinės cukraus ir melasos pirkimo kainos už toną produkto mažmeniniame, maisto ir ne maisto (išskyrus biokurą) pramonės sektoriuose.

               Informacijos teikimo laikotarpis: iki kiekvieno mėnesio 25 dienos.

               Kita: tipinės kainos nustatomos pagal Komisijos paskelbtą metodiką.
            4.   Linų pluoštas

               Teikiamos informacijos turinys: praėjusį mėnesį pagrindinėse tipinėse rinkose užregistruotos ilgo linų pluošto vidutinės gamintojo kainos už toną produkto.

               Atitinkamos valstybės narės: visos valstybės narės, kuriose ilgas linų pluoštas yra pagamintas iš didesniame kaip 1 000 ha plote užaugintų pluoštinių linų.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.
            5.   Alyvuogių aliejus ir valgomosios alyvuogės

               Teikiamos informacijos turinys:

                        —

                        tipinės Reglamento (ES) Nr. 1308/2013 VII priedo VIII dalyje nurodytoms ekologiško gryno ir ypač gryno alyvuogių aliejaus kategorijoms priskiriamo ekologiško alyvuogių aliejaus rinkos kainos už 100 kg produkto,

                        —

                        tipinės žaliavinių alyvuogių, iš kurių gaminamos valgomosios alyvuogės, kainos už 100 kg produkto.

               Atitinkamos valstybės narės:

                        —

                        kai teikiama informacija apie ekologišką alyvuogių aliejų – valstybės narės, per metus (laikotarpiu nuo spalio 1 d. iki rugsėjo 30 d.) pagaminančios daugiau nei 5 000 tonų ekologiško alyvuogių aliejaus (gryno ir ypač gryno alyvuogių aliejaus kategorijų),

                        —

                        kai teikiama informacija apie valgomąsias alyvuoges, valstybės narės, per metus (laikotarpiu nuo rugsėjo 1 d. iki rugpjūčio 31 d.) pagaminančios daugiau nei 5 000 tonų valgomųjų alyvuogių.

               Informacijos teikimo laikotarpis:

                        —

                        informacija apie ekologišką alyvuogių aliejų teikiama iki kiekvieno mėnesio 25 dienos už praėjusį mėnesį,

                        —

                        informacija apie valgomąsias alyvuoges teikiama kiekvienais metais iki sausio 15 d. ir yra susijusi su praėjusių kalendorinių metų (rugsėjo 1 d. – gruodžio 31 d.) derliumi.

               Kita: kai teikiama informacija apie ekologišką alyvuogių aliejų, nurodomos neišpilstyto alyvuogių aliejaus, iš spaudyklų tiekiamo gryno alyvuogių aliejaus ir iš gamyklų tiekiamo kitų kategorijų alyvuogių aliejaus kainos. Kai teikiama informacija apie valgomąsias alyvuoges, nurodomos gamintojų į perdirbimo pramonės priėmimo punktus pristatomų alyvuogių kainos.
            6.   Vynas

               Teikiamos informacijos turinys: informacija apie vynus, nurodytus Reglamento (ES) Nr. 1308/2013 VII priedo II dalies 1 punkte:

                        a)

                        praėjusio mėnesio vyno kainų už hektolitrą suvestinė, nurodant atitinkamus kiekius, arba

                        b)

                        nurodomi viešai prieinami informacijos šaltiniai, kurie laikomi patikimais registruojant kainas.

               Atitinkamos valstybės narės: valstybės narės, kuriose vyno gamyba per paskutinius penkerius metus vidutiniškai 5 % viršijo visą Sąjungos vyno produkciją.

               Informacijos teikimo laikotarpis: iki kiekvieno mėnesio 15 dienos už praėjusį mėnesį.

               Kita: nurodomos iš gamintojo patalpų tiekiamo nepakuoto produkto kainos. Atitinkamos valstybės narės, teikdamos a ir b punktuose nurodytą informaciją, pasirenka stebėti aštuonias labiausiai tipines rinkas, iš kurių bent dvi turi būti vynų su saugoma kilmės vietos nuoroda arba su saugoma geografine nuoroda rinkos.
            7.   Pienas ir pieno produktai

            a)
                  Pienas

               Teikiamos informacijos turinys: žalio pieno ir ekologiško žalio pieno kaina ir kaina, kurią numatoma gauti už einamąjį mėnesį pristatytą žalią pieną, už 100 kg produkto, nustatyta pagal tikrąjį riebalų ir baltymų kiekį.

               Atitinkamos valstybės narės: visos valstybės narės.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.

               Kita: nurodoma pirmųjų valstybės narės teritorijoje įsisteigusių pirkėjų mokama kaina.
            b)
                  Pieno produktai

               Teikiamos informacijos turinys: sūrio, išskyrus I priedo 7 punkte nurodytus plataus vartojimo sūrius, kaina už 100 kg produkto.

               Atitinkamos valstybės narės: visos valstybės narės, kurių nacionalinėms rinkoms būdingi atitinkamų rūšių sūriai.

               Informacijos teikimo laikotarpis: iki kiekvieno mėnesio 15 dienos už praėjusį mėnesį.

               Kita: teikiama informacija apie sūrių, perkamų iš gamintojų, kainas, neįtraukiant jokių kitų sąnaudų (transporto, pakrovimo, tvarkymo, sandėliavimo, padėklų, draudimo ir t. t.), remiantis trijų mėnesių pristatymo sutartimis.
            8.   Vaisiai ir daržovės, bananai

            a)
                  Ekologiškų šviežių vaisių ir daržovių kainos

               Teikiamos informacijos turinys: tipinės ekologiškų pomidorų, obuolių, apelsinų, persikų ir nektarinų pardavimo kainos už 100 kg grynojo produkto svorio.

               Informacijos teikimo laikotarpis: iki kiekvieno mėnesio 25 dienos už praėjusį kalendorinį mėnesį.
            b)
                  Žalių bananų kainos

               Teikiamos informacijos turinys:

                        a)

                        auginimo regiono vietos rinkose parduodamų žalių bananų vidutinė pardavimo kaina už 100 kg produkto ir susiję kiekiai;

                        b)

                        už auginimo regiono ribų parduodamų žalių bananų vidutinė pardavimo kaina už 100 kg produkto ir susiję kiekiai.

                  Informacijos teikimo laikotarpis:

                        —

                        iki kiekvienų metų birželio 15 d. teikiama informacija apie praėjusį laikotarpį nuo sausio 1 d. iki balandžio 30 d.,

                        —

                        iki kiekvienų metų spalio 15 d. teikiama informacija apie praėjusį laikotarpį nuo gegužės 1 d. iki rugpjūčio 31 d.,

                        —

                        iki kiekvienų metų vasario 15 d. teikiama informacija apie praėjusį laikotarpį nuo rugsėjo 1 d. iki gruodžio 31 d.

               Atitinkamos valstybės narės: valstybės narės, kurių auginimo regionas yra:

                        a)

                        Kanarų salos;

                        b)

                        Gvadelupa;

                        c)

                        Martinika;

                        d)

                        Madeira ir Azorų salos;

                        e)

                        Kreta ir Lakonija;

                        f)

                        Kipras.

               Kita: Sąjungoje už bananų auginimo regiono ribų parduodamų žalių bananų kaina yra jų kaina pirmame iškrovimo uoste (prekių neiškrovus).
            c)   Supirkimo iš ūkių kainos

               Teikiamos informacijos turinys: tipinės perdirbti skirtų pomidorų, obuolių ir apelsinų kainos. Visos kainos nurodomos už 100 kg produkto.

               Informacijos teikimo laikotarpis:

                        a)

                        kai teikiama informacija apie pomidorus – iki kitų metų sausio 31 d.;

                        b)

                        kai teikiama informacija apie obuolius ir apelsinus – iki kiekvieno mėnesio 25 dienos už praėjusį kalendorinį mėnesį.

               Kita: nurodomos nuskintų produktų supirkimo iš ūkių kainos.
            9.   Mėsa

               Teikiamos informacijos turinys: tipinės ekologiškų galvijų skerdenų, suklasifikuotų remiantis klasifikacija, taikyta teikiant informaciją pagal I priedo 6 punkto a papunktį, pardavimo kainos už 100 kg produkto.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.
            10.   Naminiai paukščiai

               Teikiamos informacijos turinys: tipinės ekologiškų A klasės sveikų viščiukų (vadinamųjų „65 % viščiukų“) vidutinės pardavimo kainos už 100 kg produkto.

               Informacijos teikimo laikotarpis: iki kiekvieno mėnesio 25 dienos už praėjusį kalendorinį mėnesį.

            III PRIEDAS

               Reikalavimai dėl 12 straipsnio b punkte nurodytos informacijos apie gamybą ir rinką teikimo

            1.   Ryžiai

               Teikiamos informacijos turinys: su visų rūšių ryžiais, nurodytais Reglamento (ES) Nr. 1308/2013 II priedo I dalies 2 ir 3 punktuose, susijusi informacija apie:

                        a)

                        apsėtą plotą, derliaus našumą, žaliavinių ryžių produkciją derliaus metais ir perdirbimo išeigą;

                        b)

                        ryžių vidaus naudojimą (įskaitant perdirbimo pramonės) išlukštentų ryžių ekvivalentu;

                        c)

                        kiekvienų metų rugpjūčio 31 d. augintojų ir ryžių perdirbėjų turimos ryžių atsargos (išlukštentų ryžių ekvivalentu), atskirai nurodant Sąjungoje pagamintus ryžius ir importuotus ryžius.

               Informacijos teikimo laikotarpis: iki kiekvienų metų sausio 15 d. pateikiama praėjusių metų informacija.
            Atitinkamos valstybės narės:

                        a)

                        kai teikiama informacija apie žaliavinių ryžių produkciją – visos ryžius auginančios valstybės narės;

                        b)

                        kai teikiama informacija apie vidaus naudojimą – visos valstybės narės;

                        c)

                        kai teikiama informacija apie ryžių atsargas – visos ryžius auginančios valstybės narės ir valstybės narės, kuriose esama ryžių perdirbimo įmonių.

                  2.   Cukrus

            A.
                  Runkelių plotai

               Teikiamos informacijos turinys: cukrinių runkelių plotas einamaisiais prekybos metais ir būsimais prekybos metais numatomas plotas.

               Informacijos teikimo laikotarpis: iki kiekvienų metų gegužės 31 d.

               Atitinkamos valstybės narės: visos valstybės narės, kuriose informacijos teikimo metais cukriniais runkeliais apsodinta daugiau kaip 1 000 ha.

               Kita: šie duomenys nurodomi hektarais, suskirstyti pagal plotus, kuriuose ketinama auginti cukrui gaminti skirtus runkelius, ir plotus, kuriuose ketinama auginti bioetanoliui gaminti skirtus runkelius.
            B.
                  Cukraus ir bioetanolio produkcija ir naudojimas

               Teikiamos informacijos turinys:

                        a)

                        gamyba: kiekvienoje įmonėje praėjusiais prekybos metais pagamintas cukraus bei melasos kiekis ir bioetanolio kiekis ir einamaisiais prekybos metais kiekvienos valstybės narės numatomas pagaminti bendras cukraus kiekis ir kiekvienos įmonės numatomas pagaminti cukraus kiekis;

                        b)

                        naudojimas: įmonių ir rafinavimo įmonių per praėjusius prekybos metus parduotas cukrus pagal paskirties vietą.

               Informacijos teikimo laikotarpis: iki kiekvienų metų lapkričio 30 d. pateikiama informacija apie praėjusių prekybos metų produkciją ir naudojimą, taip pat einamaisiais prekybos metais numatomą pagaminti bendrą cukraus kiekį; iki kiekvienų metų kovo 31 d. (Prancūzijos Gvadelupos ir Martinikos departamentai – iki kiekvienų metų birželio 30 d.) pateikiama informacija apie einamaisiais prekybos metais kiekvienos įmonės numatomą pagaminti cukraus kiekį.

               Atitinkamos valstybės narės: valstybės narės, kuriose pagaminama daugiau kaip 10 000 tonų cukraus.
            Kita:

                        a)

                        cukraus produkcija – visas baltojo cukraus tonomis išreikštas šių produktų kiekis:

                                    i)

                                    baltojo cukraus kiekis, nekreipiant dėmesio į kokybės skirtumus;

                                    ii)

                                    žaliavinio cukraus kiekis, remiantis išeiga, nustatyta pagal Reglamento (ES) Nr. 1308/2013 III priedo B skirsnio III punktą;

                                    iii)

                                    invertuotojo cukraus kiekis, išreikštas masine dalimi;

                                    iv)

                                    sacharozės ar invertuotojo cukraus sirupų, kuriuose iš cukrinių runkelių pagaminta grynoji dalis sudaro ne mažiau kaip 70 % produkto, kiekis, atsižvelgiant į išgaunamo cukraus kiekį arba faktinę išeigą;

                                    v)

                                    sacharozės ar invertuotojo cukraus sirupų, kuriuose iš cukranendrių pagaminta grynoji dalis sudaro ne mažiau kaip 75 % produkto, kiekis, atsižvelgiant į cukraus kiekį;

                        b)

                        į cukraus produkcijos duomenis neturi būti įtraukiamas baltasis cukrus, gautas iš bet kurio a punkte nurodyto produkto arba pagamintas pagal laikinojo įvežimo perdirbti procedūrą;

                        c)

                        iš konkrečiais prekybos metais pasėtų runkelių išgautas cukrus priskiriamas kitiems prekybos metams. Tačiau iš konkrečių prekybos metų rudenį pasėtų runkelių pagamintas cukrus priskiriamas tiems patiems prekybos metams tose valstybėse narėse, kurios priėmė tokį sprendimą ir pranešė apie jį Komisijai iki 2017 m. spalio 1 d.;

                        d)

                        duomenys apie cukrų suskirstomi pagal mėnesius, einamųjų prekybos metų duomenys iki vasario mėn. turi atitikti preliminarius duomenis, o likusių prekybos metų mėnesių – numatomus duomenis;

                        e)

                        į bioetanolio produkcijos duomenis turi būti įtraukiami tik bioetanolio, gauto iš bet kurio a punkte nurodyto produkto, duomenys hektolitrais;

                        f)

                        sunaudojamas cukraus kiekis – visi cukraus kiekiai tonomis baltojo cukraus ekvivalentu, kuriuos cukraus gamybos įmonės ir rafinavimo įmonės per prekybos metus parduoda mažmenininkams ir cukraus naudotojams. Tie kiekiai turi būti suskirstyti į mažmeninės prekybos, maisto pramonės ir kitų pramonės šakų subjektams parduodamus kiekius (išskyrus bioetanolį).

                  C.
                  Izogliukozės produkcija

            Teikiamos informacijos turinys:

                        a)

                        kiekvieno gamintojo per ankstesnius prekybos metus išvežti nuosavos izogliukozės produkcijos kiekiai;

                        b)

                        kiekvieno gamintojo per praėjusį mėnesį išvežti nuosavos izogliukozės produkcijos kiekiai.

               Informacijos teikimo laikotarpis: praėjusių prekybos metų duomenys teikiami iki kiekvienų metų lapkričio 30 d., o kiekvieno praėjusio mėnesio – iki kiekvieno mėnesio 25 dienos.

               Atitinkamos valstybės narės: visos izogliukozę gaminančios valstybės narės.

               Kita: izogliukozės produkcija – bendras produkto, gauto iš gliukozės arba jos polimerų, kiekis, kurio ne mažiau kaip 41 % sausosios medžiagos masės sudaro fruktozė, išreikštas sausosios medžiagos tonomis, neatsižvelgiant į faktinį 41 % ribą viršijantį fruktozės kiekį. Metinės produkcijos duomenys pateikiami suskirstyti pagal mėnesius.
            D.
                  Cukraus ir izogliukozės atsargos

            Teikiamos informacijos turinys:

                        a)

                        kiekvieno mėnesio pabaigoje cukraus gamybos įmonių ir rafinavimo įmonių sandėliuose turimi cukraus produkcijos kiekiai;

                        b)

                        praėjusių prekybos metų pabaigoje izogliukozės gamintojų sandėliuose turimi izogliukozės produkcijos kiekiai.

               Informacijos teikimo laikotarpis: informacija apie cukrų atitinkamą praėjusį mėnesį pateikiama iki kiekvieno mėnesio pabaigos, o apie izogliukozę – iki lapkričio 30 d.
            Atitinkamos valstybės narės:

                        a)

                        informaciją apie cukrų teikia visos valstybės narės, kuriose yra cukraus gamybos įmonių arba rafinavimo įmonių ir kuriose pagaminama daugiau kaip 10 000 tonų cukraus;

                        b)

                        informaciją apie izogliukozę teikia visos valstybės narės, kuriose gaminama izogliukozė.

               Kita: teikiami duomenys apie Sąjungos teritorijoje laisvoje apyvartoje laikomus produktus ir apie B ir C punktuose apibūdintą cukraus ir izogliukozės produkciją.
            Cukraus atveju:

                        —

                        duomenys turi būti susiję su cukraus gamybos įmonės arba rafinavimo įmonės turimais arba garantuojamais kiekiais,

                        —

                        teikiant duomenis nurodoma, koks kiekis iš liepos, rugpjūčio ir rugsėjo mėnesių pabaigoje sandėliuose laikomo produkcijos kiekio bus pateiktas kitais prekybos metais,

                        —

                        jei cukrus laikomas ne informaciją teikiančios valstybės narės sandėliuose, informaciją teikianti valstybė narė iki kito mėnesio, einančio po mėnesio, kurį buvo pateikta informacija Komisijai, pabaigos turi pranešti atitinkamai valstybei narei apie jos teritorijoje sandėliuojamus kiekius ir sandėliavimo vietas.

                  Teikiant informaciją apie izogliukozę, nurodomi gamintojo turimi kiekiai.
            E.
                  Tarpšakiniai prekybos susitarimai

               Teikiamos informacijos turinys: augintojų ir įmonių tarpšakinių prekybos susitarimų ir kolektyvinio vertės pasidalijimo sąlygų turinys. Atitinkami elementai, apie kuriuos turi būti pranešta, nustatomi pagal Komisijos paskelbtą metodiką.

               Informacijos teikimo laikotarpis: iki kiekvienų prekybos metų pabaigos už tuos prekybos metus.

               Atitinkamos valstybės narės: informaciją teikia visos valstybės narės, kuriose yra cukraus gamybos įmonių ir kuriose pagaminama daugiau kaip 10 000 tonų cukraus.
            3.   Pluoštiniai augalai

            Teikiamos informacijos turinys:

                        a)

                        praėjusiais prekybos metais pluoštiniais linais apsėtas plotas ir einamaisiais prekybos metais numatomas apsėti plotas hektarais;

                        b)

                        ilgo linų pluošto produkcija praėjusiais prekybos metais ir numatoma produkcija einamaisiais prekybos metais tonomis;

                        c)

                        praėjusiais derliaus metais medvilne apsodintas plotas ir einamaisiais derliaus metais numatomas apsodinti plotas hektarais;

                        d)

                        nevalytos medvilnės produkcija praėjusiais derliaus metais ir numatoma produkcija einamaisiais pasėlio derliaus metais tonomis;

                        e)

                        už praėjusius pasėlio derliaus metus medvilnės augintojams mokama vidutinė kaina už nevalytos medvilnės toną.

               Informacijos teikimo laikotarpis:

                        a)

                        informacija apie pluoštiniais linais apsėtą plotą teikiama iki kiekvienų metų liepos 31 d.;

                        b)

                        informacija apie ilgo linų pluošto produkciją teikiama iki kiekvienų metų spalio 31 d.;

                        c)

                        informacija apie medvilnę teikiama iki kiekvienų metų spalio 15 d.

                  Atitinkamos valstybės narės:

                        a)

                        informaciją apie linus teikia visos valstybės narės, kuriose ilgas linų pluoštas yra pagamintas iš didesniame kaip 1 000 ha plote užaugintų pluoštinių linų;

                        b)

                        informaciją apie medvilnę teikia visos valstybės narės, kuriose medvilne apsodinta bent 1 000 ha.

                  4.   Apyniai

               Teikiamos informacijos turinys: teikiant toliau nurodytą informaciją apie produkciją, nurodomi bendri duomenys, o b, c ir d punktuose prašomos informacijos duomenys suskirstomi pagal karčiųjų ir kvapiųjų apynių veisles:

                        a)

                        apynius auginančių ūkininkų skaičius;

                        b)

                        apyniais apsodintas plotas hektarais;

                        c)

                        apynių kiekis tonomis ir vidutinė supirkimo iš ūkio kaina už kilogramą, kai apyniai parduodami pagal išankstinę sutartį ir nesudarius tokios sutarties;

                        d)

                        alfa rūgšties produkcijos kiekis tonomis ir vidutinis alfa rūgšties kiekis (procentais).

               Informacijos teikimo laikotarpis: iki metų, einančių po apynių derliaus nuėmimo, balandžio 30 d.

               Atitinkamos valstybės narės: valstybės narės, kuriose praėjusiais metais apyniais apsodintas plotas viršijo 200 ha.
            5.   Alyvuogių aliejus

            Teikiamos informacijos turinys:

                        a)

                        duomenys apie galutinę produkciją (įskaitant duomenis apie ekologišką produkciją), bendrą vidaus suvartojimą (įskaitant perdirbimo pramonę) ir atsargų kiekį praėjusio metinio laikotarpio – nuo spalio 1 d. iki rugsėjo 30 d. – pabaigoje;

                        b)

                        planuojama mėnesio produkcija, planuojamas gamintojų ir pramonės turimas mėnesio atsargų kiekis ir bendra produkcija, bendras vidaus suvartojimas (įskaitant perdirbimo pramonę) ir atsargų kiekis einamojo metinio laikotarpio – nuo spalio 1 d. iki rugsėjo 30 d. – pabaigoje.

                  Informacijos teikimo laikotarpis:

                        a)

                        iki kiekvienų metų spalio 31 d. pateikiami duomenys, susiję su praėjusiu metiniu laikotarpiu;

                        b)

                        iki kiekvienų metų spalio 31 d. ir iki kiekvieno mėnesio 15 dienos nuo lapkričio iki birželio mėn. pateikiami duomenys, susiję su einamuoju metiniu laikotarpiu.

               Atitinkamos valstybės narės: informaciją apie mėnesio atsargų kiekį teikia valstybės narės, per metus (laikotarpiu nuo spalio 1 d. iki rugsėjo 30 d.) pagaminančios daugiau nei 20 000 tonų alyvuogių aliejaus. Kitus duomenis teikia visos alyvuogių aliejų gaminančios valstybės narės.
            6.   Tabakas

               Teikiamos informacijos turinys: apie kiekvieną žaliavinio tabako rūšies grupę:

                        a)

                        ūkininkų skaičius;

                        b)

                        plotas hektarais;

                        c)

                        pristatytas kiekis tonomis;

                        d)

                        vidutinė ūkininkams mokama kaina, neįtraukiant mokesčių ir kitų rinkliavų, už kilogramą produkto.

               Informacijos teikimo laikotarpis: iki metų po derliaus nuėmimo liepos 31 d.

               Atitinkamos valstybės narės: valstybės narės, kuriose praėjęs derlius nuimtas iš tabaku apsodinto didesnio kaip 3 000 hektarų ploto.

               Kita: žaliavinio tabako rūšys skirstomos į šias grupes:

                        I grupė:

                        vytintas dūmuose – tabakas, džiovintas krosnyse kontroliuojant oro cirkuliaciją, temperatūrą ir drėgmę, ypač Virginia rūšies tabakas;

                        II grupė:

                        šviesusis vytintas ore – ore po danga džiovintas tabakas, nepaliktas fermentuotis, ypač Burley ir Maryland rūšių tabakas;

                        III grupė:

                        tamsusis vytintas ore – ore po danga džiovintas tabakas, paliktas prieš parduodant natūraliai fermentuotis, ypač Badischer Geudertheimer, Fermented Burley, Havana, Mocny Skroniowski, Nostrano del Brenta ir Pulawski rūšių tabakas;

                        IV grupė:

                        vytintas virš liepsnos – liepsna džiovintas tabakas, ypač Kentucky ir Salento rūšių tabakas;

                        V grupė:

                        vytintas saulėje – saulėje džiovintas tabakas, dar vadinamas Oriental rūšių tabaku, visų pirma Basmas, Katerini ir Kaba-Koulak rūšių tabakas.

                  7.   Vyno sektoriaus produktai

               Teikiamos informacijos turinys:

                        a)

                        numatoma vyno produktų (įskaitant vyno ir vynuogių misos) gamyba valstybės narės teritorijoje einamaisiais vyno metais;

                        b)

                        galutiniai Reglamento (ES) 2018/273 (1) 31 straipsnyje nurodytų gamybos deklaracijų rezultatai, taip pat į tokias deklaracijas neįtraukta numatyta gamyba;

                        c)

                        Reglamento (ES) 2018/273 32 straipsnyje nurodytų atsargų deklaracijų apie praėjusių vyno metų liepos 31 d. turėtas atsargas santrauka;

                        d)

                        praėjusių vyno metų galutinis balansas, įskaitant visą informaciją apie turimus kiekius (atsargos ataskaitinio laikotarpio pradžioje, gamyba, importas), vartojimą (žmonių ir pramonės poreikiams suvartotas, perdirbtas ir eksportuotas vynas ir nuostoliai), taip pat apie galutines atsargas.

                  Informacijos teikimo laikotarpis:

                        a)

                        gamybos prognozės pateikiamos iki kiekvienų metų rugsėjo 30 d.;

                        b)

                        galutiniai gamybos deklaracijų rezultatai pateikiami iki kiekvienų metų kovo 15 d.;

                        c)

                        atsargų deklaracijų santrauka pateikiama iki kiekvienų metų spalio 31 d.;

                        d)

                        galutinis balansas pateikiamas iki kiekvienų metų sausio 15 d.

               Atitinkamos valstybės narės: valstybės narės, kurios veda atnaujintą vynuogynų registrą pagal Reglamento (ES) Nr. 1308/2013 145 straipsnio 1 dalį.
            8.   Pienas

               Teikiamos informacijos turinys:

                        —

                        visas žalio karvės pieno kiekis kilogramais pagal tikrąjį riebalų kiekį,

                        —

                        visas ekologiško žalio karvės pieno kiekis kilogramais pagal tikrąjį riebalų kiekį,

                        —

                        žaliame karvės piene esantis riebalų kiekis ir baltymų kiekis produkto masės procentine dalimi.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.

               Atitinkamos valstybės narės: visos valstybės narės.

               Kita: teikiant informaciją apie pieną nurodomi praėjusį mėnesį pirmiesiems valstybės narės teritorijoje įsisteigusiems pirkėjams pristatyti pieno kiekiai. Valstybės narės užtikrina, kad visi pirmieji valstybės narės teritorijoje įsisteigę pirkėjai, siekdami įvykdyti šį reikalavimą, kompetentingoms nacionalinėms valdžios institucijoms laiku ir tiksliai deklaruotų jiems kas mėnesį pristatyto žalio karvės pieno kiekį.
            9.   Kiaušiniai

               Teikiamos informacijos turinys:

                        —

                        kiaušinių gamybos vietų skaičius, suskirstant duomenis pagal Reglamento (EB) Nr. 589/2008 (2) II priede nurodytus ūkininkavimo metodus, ir ekologiškų kiaušinių gamybos vietų pagal Tarybos reglamentą (EB) Nr. 834/2007 (3) skaičius, įskaitant didžiausius įmonės pajėgumus pagal vienu metu turimų vištų dedeklių skaičių,

                        —

                        kiaušinių su lukštais, įskaitant ekologiškus kiaušinius, gamybos apimtis pagal ūkininkavimo metodą tonomis grynojo svorio.

               Informacijos teikimo laikotarpis:

                        —

                        gamybos vietų skaičius pateikiamas kasmet iki balandžio 1 d.,

                        —

                        gamybos apimtys pateikiamos kas mėnesį iki mėnesio 25 dienos už praėjusį mėnesį.

               Atitinkamos valstybės narės: visos valstybės narės.
            10.   Etilo alkoholis

               Teikiamos informacijos turinys: duomenys apie žemės ūkio kilmės alkoholį grynojo alkoholio hektolitrais:

                        a)

                        fermentacijos ir distiliavimo būdu pagaminta produkcija, suskirstyta pagal žemės ūkio kilmės žaliavas, iš kurių buvo gaminamas alkoholis;

                        b)

                        iš alkoholio gamintojų ar importuotojų perdirbti arba pakuoti paimti alkoholio kiekiai, suskirstyti į kategorijas pagal naudojimą (maistui ir gėrimams, kurui, pramonės ir (arba) kitoms reikmėms).

               Informacijos teikimo laikotarpis: iki kiekvienų metų kovo 1 d. pateikiami praėjusių kalendorinių metų duomenys.

               Atitinkamos valstybės narės: visos valstybės narės.
            11.   Mėsa

               Teikiamos informacijos turinys:

                        a)

                        galvijienos atveju: suklasifikuotų skerdenų skaičius ir svoris, suskirstant pagal kategoriją ir raumeningumo bei riebumo klases;

                        b)

                        kiaulienos atveju: suklasifikuotų skerdenų skaičius ir svoris pagal raumeningumo klasę;

                        c)

                        galvijienos atveju: suklasifikuotų ekologiškų skerdenų skaičius ir svoris, suskirstant pagal kategoriją ir raumeningumo bei riebumo klases.

               Informacijos teikimo laikotarpis: a ir b punktuose nurodyta informacija teikiama kas savaitę kartu su I priedo 6 punkto a papunktyje nurodyta informacija apie kainą; c punkte nurodyta informacija teikiama kas mėnesį kartu su II priedo 9 punkte nurodyta informacija apie kainą.

               Atitinkamos valstybės narės: visos valstybės narės.
            12.   Kita

               Teikiamos informacijos turinys: visas riebalais papildytų pieno miltelių kiekis tonomis.

               Informacijos teikimo laikotarpis: iki kiekvieno mėnesio 25 dienos už praėjusį mėnesį.

               Atitinkamos valstybės narės: visos valstybės narės.

               Kita: nurodomi praėjusį mėnesį valstybės narės teritorijoje įsisteigusių pieno perdirbėjų pagamintų riebalais papildytų pieno miltelių kiekiai.

               (1)  2017 m. gruodžio 11 d. Komisijos deleguotasis reglamentas (ES) 2018/273, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl leidimų sodinti vynmedžius išdavimo tvarkos, vynuogynų registro, lydimųjų dokumentų ir sertifikavimo, įvežimo ir išvežimo operacijų registro, privalomųjų deklaracijų, pranešimų bei praneštos informacijos skelbimo ir Europos Parlamento ir Tarybos reglamento (ES) Nr. 1306/2013 nuostatos dėl atitinkamų patikrų bei nuobaudų, iš dalies keičiami Komisijos reglamentai (EB) Nr. 555/2008, (EB) Nr. 606/2009 bei (EB) Nr. 607/2009 ir panaikinamas Komisijos reglamentas (EB) Nr. 436/2009 bei Komisijos deleguotasis reglamentas (ES) 2015/560 (OL L 58, 2018 2 28, p. 24).

               (2)  2008 m. birželio 23 d. Komisijos reglamentas (EB) Nr. 589/2008, kuriuo nustatomos išsamios Tarybos reglamento (EB) Nr. 1234/2007 įgyvendinimo taisyklės dėl prekybos kiaušiniais standartų (OL L 163, 2008 6 24, p. 20).

               (3)  2007 m. birželio 28 d. Tarybos reglamentas (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantis Reglamentą (EEB) Nr. 2092/91 (OL L 189, 2007 7 20, p. 4).